
[bookmark: TextBodyBegin]Európsky parlament,
–	so zreteľom na všeobecný rozpočet Európskej únie na rozpočtový rok 2023[footnoteRef:1], [1: 	Ú. v. EÚ L 58, 23.2.2023, s. 1, ELI: http://data.europa.eu/eli/budget/2023/1/oj.] 

–	so zreteľom na konsolidovanú ročnú účtovnú závierku Európskej únie za rozpočtový rok 2023 (COM(2024)0272 – C10‑0073/2024)[footnoteRef:2], [2: 	Ú. v. EÚ C, C/2024/5462, 10.10.2024, ELI: http://data.europa.eu/eli/C/2024/5462/oj.] 

–	so zreteľom na výročnú správu o činnosti Európskeho hospodárskeho a sociálneho výboru za rok 2023,
–	so zreteľom na výročnú správu Dvora audítorov o plnení rozpočtu za rozpočtový rok 2023 spolu s odpoveďami inštitúcií[footnoteRef:3], [3: 	Ú. v. EÚ C, C/2024/5882, 9.10.2024, ELI: http://data.europa.eu/eli/C/2024/5882/oj.] 

–	so zreteľom na vyhlásenie o vierohodnosti[footnoteRef:4] vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2023 v súlade s článkom 287 Zmluvy o fungovaní Európskej únie, [4: 	Ú. v. EÚ C, C/2024/6041, 10.10.2024, ELI: http://data.europa.eu/eli/C/2024/6041/oj.] 

–	so zreteľom na článok 314 ods. 10 a články 317, 318 a 319 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012[footnoteRef:5], a najmä na jeho články 59, 118, 260, 261 a 262, [5: 	Ú. v. EÚ L 193, 30.7.2018, s. 1, ELI: http://data.europa.eu/eli/reg/2018/1046/oj.] 

–	so zreteľom na nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie[footnoteRef:6], a najmä na jeho články 59, 118, 266, 267 a 268, [6: 	Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	so zreteľom na článok 102 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A10-0054/2025),
1.	udeľuje generálnej tajomníčke Európskeho hospodárskeho a sociálneho výboru absolutórium za plnenie rozpočtu Európskeho hospodárskeho a sociálneho výboru za rozpočtový rok 2023;
2.	uvádza svoje poznámky v priloženom uznesení;
3.	poveruje svoju predsedníčku, aby postúpila toto rozhodnutie a uznesenie, ktoré je jeho neoddeliteľnou súčasťou, Európskemu hospodárskemu a sociálnemu výboru, Rade, Komisii a Dvoru audítorov a aby zabezpečila ich uverejnenie v Úradnom vestníku Európskej únie (v sérii L).

2. Uznesenie Európskeho parlamentu zo 7. mája 2025 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2023, oddiel VI – Európsky hospodársky a sociálny výbor (2024/2025(DEC))
Európsky parlament,
–	so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2023, oddiel VI – Európsky hospodársky a sociálny výbor,
–	so zreteľom na článok 102 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A10-0054/2025)),
A.	keďže v súvislosti s postupom udelenia absolutória chce orgán udeľujúci absolutórium podčiarknuť mimoriadny význam ďalšieho posilňovania demokratickej legitimity inštitúcií Únie zvyšovaním transparentnosti a zodpovednosti a zavedením koncepcie zostavovania rozpočtu podľa výkonnosti a dobrého riadenia ľudských zdrojov;
B.	keďže Európsky hospodársky a sociálny výbor (ďalej len „výbor“) je poradným orgánom Únie, ktorý poskytuje fórum na konzultácie, dialóg a konsenzus medzi zástupcami rôznych hospodárskych, sociálnych a občianskych zložiek organizovanej občianskej spoločnosti z členských štátov;
C.	keďže výbor prispieva k rozhodovaciemu procesu Únie a tým, že zabezpečuje prepojenie medzi politikami Únie a hospodárskou, sociálnou a občianskou situáciou, plní svoje poslanie lepšej tvorby práva, participatívnej demokracie zdola nahor a presadzovania hodnôt Únie;
D.	keďže konzultácia Komisie alebo Rady s výborom je v určitých prípadoch povinná a výbor môže tiež prijímať stanoviská z vlastnej iniciatívy, pričom má široký priestor na ich postúpenie, ako je vymedzený v Jednotnom európskom akte, Maastrichtskej zmluve a Amsterdamskej zmluve, čo umožňuje, aby s ním Európsky parlament konzultoval;
E.	keďže komisia pre finančné a rozpočtové záležitosti (CAF) pôsobiaca pri výbore je dozorným orgánom výboru, pokiaľ ide o všetky rozpočtové postupy, a najmä o vypracovanie odhadov rozpočtu, plnenie rozpočtu, výročnú správu o činnosti, absolutórium a prijatie následných opatrení k výročnej správe Dvora audítorov;
F.	keďže v posledných rokoch výbor prijal iniciatívy na prilákanie a udržanie kvalifikovaných pracovníkov, optimalizáciu svojej organizačnej štruktúry a pracovných metód a podporu ohľaduplného pracovného prostredia v kontexte obmedzeného rozpočtu;
1.	poznamenáva, že rozpočet výboru patrí do okruhu 7 VFR „Európska verejná správa“, ktorý v roku 2023 predstavoval celkovo 12,3 miliardy EUR, t. j. 6,4 % rozpočtových výdavkov Únie; konštatuje, že rozpočet výboru v roku 2023 predstavoval 1,29 % rozpočtových prostriedkov okruhu 7 VFR;
2.	poznamenáva, že Dvor audítorov vo svojej výročnej správe za rozpočtový rok 2023 (ďalej len „správa Dvora audítorov“) preskúmal vzorku 70 operácií z okruhu 7, pričom v 21 z nich (30 %) sa vyskytovali chyby; ďalej konštatuje, že Dvor audítorov pri piatich z týchto chýb, ktoré vyčíslil, odhadol chybovosť pod prahovou hodnotnou významnosti;
3.	na základe správy Dvora audítorov konštatuje, že administratívne výdavky zahŕňajú výdavky na ľudské zdroje vrátane dôchodkov, ktoré v roku 2023 predstavovali približne 70 % celkových administratívnych výdavkov, a výdavky na budovy, zariadenie, energiu, komunikáciu a informačné technológie; víta skutočnosť, že Dvor audítorov rovnako ako v predchádzajúcich rokoch dospel k záveru, že administratívne výdavky sú celkovo nízko rizikové; konštatuje, že Dvor audítorov v roku 2023 nezistil žiadny konkrétny problém týkajúci sa výboru;
Rozpočtové a finančné riadenie
4.	poznamenáva, že konečný schválený rozpočet výboru v roku 2023 bol 158 767 970 EUR, čo v porovnaní s rokom 2022 predstavovalo celkové zvýšenie o 4,1 %; na základe odpovedí výboru na dotazník Výboru pre kontrolu rozpočtu na účely rozpočtového absolutória za rok 2023 (ďalej len „dotazník“) a výročnej správy o činnosti výboru za rok 2023 (ďalej len „výročná správa“) konštatuje, že rozpočtový riadok týkajúci sa odmien a príspevkov (výdavky na zamestnancov a členov výboru) sa v rokoch 2022 až 2023 zvýšil o 8,4 % v dôsledku inflácie; na základe dotazníka konštatuje, že rozpočet na externú pomoc pri prevádzke, vývoji a údržbe softvérových systémov sa od roku 2022 do roku 2023 zvýšil o 33,70 %, pretože výbor v roku 2023 stanovil vykonávanie svojej digitálnej stratégie na roky 2024 – 2026 ako prioritu; konštatuje, že inak zostalo rozdelenie rozpočtových prostriedkov medzi ostatné rozpočtové riadky v rozpočte výboru na rok 2023 porovnateľné s rozdelením v predchádzajúcich rokoch;
5.	s uspokojením konštatuje, že miera plnenia rozpočtu výboru, pokiaľ ide o viazané rozpočtové prostriedky v bežnom roku, sa ďalej zvýšila z 96,12 % v roku 2022 na 98,70 % v roku 2023 a odpútala sa od nižšieho plnenia rozpočtu v predchádzajúcich rokoch v dôsledku pandémie ochorenia COVID-19 a súvisiacich cestovných obmedzení; ďalej konštatuje, že miera plnenia platobných rozpočtových prostriedkov v bežnom roku sa zvýšila z 88,12 % v roku 2022 na 90,67 % v roku 2023; konštatuje, že priemerný čas úhrady v roku 2023 bol 20,14 dňa, čo je viac ako v roku 2022 (t. j. 18,34 dňa);
6.	konštatuje, že prenos rozpočtových prostriedkov z roku 2023 do roku 2024 predstavoval 13 827 713 EUR (t. j. približne 8,70 % rozpočtu výboru na rok 2023), čo predstavuje zníženie oproti úrovni 20 162 518 EUR z predchádzajúceho roka (t. j. približne 13 % rozpočtu výboru na rok 2022); ďalej s uznaním konštatuje, že miera plnenia rozpočtových prostriedkov prenesených z roku 2022 do roku 2023 bola 86,76 % v roku 2023 v porovnaní so 76,91 % v roku 2022; nabáda výbor, aby naďalej účinne využíval poskytnuté finančné prostriedky;
7.	konštatuje, že v roku 2022 začali vlastné útvary výboru 12 rokovacích konaní pod 60 000 EUR, najmä pokiaľ ide o odborné znalosti, štúdie a logistickú podporu; konštatuje, že výbor takisto začal šesť postupov verejného obstarávania so spoločnými službami, ktoré využíva aj Európsky výbor regiónov (ďalej len „VR“), najmä v oblasti logistiky a údržby;
8.	konštatuje, že v roku 2023 výbor pokračoval v zlepšovaní nákladovej účinnosti svojich činností, a to aj vďaka hybridnej práci, väčšej miere telepráce, úplnej dematerializácii finančných postupov a zníženej spotrebe energie; na základe dotazníka konštatuje, že výbor dosiahol v roku 2023 finančné úspory vo výške 65 000 EUR v dôsledku zníženia spotreby energie; oceňuje, že výbor podpísal novú rámcovú zmluvu o lekárskych prehliadkach, v ktorej sa stanovujú nižšie ceny, väčšia flexibilita a celkovo lepšie služby ako v predchádzajúcej zmluve; ďalej berie na vedomie významné rozpočtové a administratívne úspory, ktoré výbor dosiahol medziinštitucionálnou spoluprácou, najmä prostredníctvom spoločných služieb s VR a outsourcingu (dohody o úrovni poskytovaných služieb) osobitných služieb na Komisiu v oblasti správy ľudských zdrojov a využívania rôznych IT nástrojov na finančné a personálne riadenie, ako aj prostredníctvom účasti na medziinštitucionálnych postupoch verejného obstarávania vedených inými inštitúciami; na základe dotazníka konštatuje, že celkové náklady, ktoré výboru vznikli v súvislosti s externým zabezpečovaním osobitných služieb Komisiou, sa zvýšili zo 743 600 EUR v roku 2022 na 793 000 EUR v roku 2023;
9.	pripomína, že v rozhodnutí Rady z 25. mája 2023 sa stanovil príspevok za účasť členov výboru na diaľku na neštatutárnych schôdzach vo výške 145 EUR na deň za schôdzu na diaľku, čo predstavuje 50 % denného príspevku za fyzickú účasť v roku 2023; domnieva sa, že napriek tomu, že účasť na diaľku je dôležitým nástrojom pre moderné inštitúcie, pretože okrem iného znižuje náklady na schôdze a umožňuje širšiu účasť, prideľovanie príspevku za účasť na schôdzi na diaľku, aj keď je príspevok znížený a určený len na niektoré druhy podujatí, je pre verejnosť ťažko pochopiteľné, o to viac, keď sa vezme do úvahy rozdiel vyplácaný za takúto účasť členom výboru a členom Výboru regiónov; na základe správy výboru o následných opatreniach k uzneseniu Európskeho parlamentu o plnení rozpočtu výboru za rok 2022 (ďalej len „správa o následných opatreniach“) s uspokojením konštatuje, že uplatňovanie tohto rozhodnutia už prinieslo rozpočtové úspory vo výške 1 677 000 EUR v dôsledku nižších cestovných nákladov a vyplatených príspevkov, ako aj environmentálne úspory vo výške približne 553,66 tony CO2 v dôsledku menšieho počtu ciest v roku 2023; na základe výročnej správy konštatuje, že počet dní, za ktoré boli vyplatené príspevky za schôdze na diaľku, bol 2 006 (6 259 v roku 2022) s priemerným trvaním schôdze 3 hodiny a s celkovými nákladmi 294 930 EUR v roku 2023 (922 925 EUR v roku 2022); víta viacnásobné kontroly, ktoré výbor vykonal s cieľom preukázať účasť členov na diaľku pred vyplatením príspevku;
10.	konštatuje, že vplyv útočnej vojny Ruska proti Ukrajine v roku 2023 naďalej vyvíjal tlak na rozpočet výboru prostredníctvom rastúcej inflácie a úprav platov, výziev v oblasti stavebných projektov v dôsledku oneskorení a vyšších cien surovín, indexácie nájomných zmlúv (+ 10,3 % v roku 2023 v porovnaní s rokom 2022), ako aj indexácie zmlúv o údržbárskych a bezpečnostných službách (+ 13,50 % v roku 2023 v porovnaní s rokom 2021); upozorňuje najmä na to, že náklady na energiu sa medzi rokmi 2021 a 2022 zvýšili zo 726 000 EUR na 3 125 000 EUR, a v roku 2023 sa znížili na 1 923 391 EUR; berie na vedomie 2 % strop na výdavky nesúvisiace s platmi; v tejto súvislosti oceňuje iniciatívu výboru zameranú na riešenie výziev na rozpočtovej úrovni, napr. vykonávaním stratégií na úsporu energie prostredníctvom krátkodobých, ako aj stredno- a dlhodobých opatrení, vďaka čomu nebol potrebný opravný rozpočet v roku 2023;
11.	konštatuje zníženie rozpočtových prostriedkov v bežnom roku v rozpočtovom riadku 1 0 0 4 (cestovné výdavky poslancov vrátane diét a príspevkov za účasť na schôdzach) z 19,790 milióna EUR v roku 2022 (z toho 15,895 milióna EUR bolo vyplatených) na 19,761 milióna EUR v roku 2023 (z čoho bolo vyplatených 18,344 milióna EUR); s uspokojením berie na vedomie zlepšenie miery plnenia týchto rozpočtových prostriedkov z 80,31 % v roku 2022 na 92,83 % v roku 2023; konštatuje, že predsedovia výboru sa v roku 2023 zúčastnili na 35 služobných cestách s celkovými nákladmi 71 926 EUR, pričom v roku 2022 to bolo 26 služobných ciest s celkovými nákladmi 38 042 EUR;
12.	na základe dotazníka konštatuje, že spoločné riaditeľstvo pre inovácie a informačné technológie výboru a VR vyčleňuje približne 3 % svojho rozpočtu na IT na kybernetickú bezpečnosť, čo je ďaleko od cieľa 10 % stanoveného v príslušných právnych predpisoch; vyzýva spoluzákonodarcov a Komisiu, aby túto skutočnosť zohľadnili v rámci ročného rozpočtového postupu;
Vnútorné riadenie, výkonnosť a vnútorná kontrola
13.	na základe výročnej správy konštatuje, že výbor mal v rámci svojho ročného pracovného programu na rok 2023 celkovo 31 cieľov určených pre všetky útvary svojej administratívy a že v rámci stratégie generálneho sekretariátu na roky 2021 – 2025 má výbor päť základných hodnôt a päť kľúčových strategických cieľov; na základe dotazníka konštatuje, že počet vypracovaných stanovísk a účasť na stretnutiach na vysokej úrovni sú kľúčovými ukazovateľmi pre meranie výkonnosti výboru; na základe dotazníka konštatuje, že výbor má ukazovatele výkonnosti v rôznych oblastiach, ako sú IT, ľudské zdroje, preklad a komunikácia; žiada výbor, aby do svojich budúcich správ zahrnul zoznam všetkých kľúčových ukazovateľov výkonnosti a cieľov podľa jednotlivých činností, ako aj cieľ (v %) stanovený na ich dosiahnutie a úroveň (v %) ich dosiahnutia;
14.	konštatuje, že výbor plní svoje poslanie prostredníctvom stanovísk, v ktorých sa odkazuje na legislatívne návrhy Komisie (žiadosti o vypracovanie stanoviska), a stanovísk z vlastnej iniciatívy, ktoré vyzývajú inštitúcie Únie, aby prijali opatrenia, ako aj prieskumných stanovísk, ktoré podporujú prácu Komisie na plánovaných iniciatívach, a že postoje výboru možno zdôrazňovať v uzneseniach alebo zahrnúť do hodnotiacich a informačných správ; oceňuje činnosť výboru pri poskytovaní pomoci Európskeho parlamentu, Rade a Komisii v legislatívnom cykle v roku 2023; v tejto súvislosti konštatuje, že v roku 2023 výbor prijal 213 stanovísk a správ, čo je nárast z 202 v roku 2022, a zorganizoval 146 vypočutí a 23 konferencií v porovnaní so 116 vypočutiami a 29 konferenciami v roku 2022; konštatuje, že členovia výboru sa v roku 2023 zúčastnili na 429 schôdzach na vysokej úrovni, samitoch a konferenciách v porovnaní s 345 podujatiami v roku 2022;
15.	oceňuje, že výbor v roku 2023 prijal opatrenia na zlepšenie viditeľnosti a vplyvu svojej práce v súvislosti s formátom svojich stanovísk, metodikou následných stanovísk, spoluprácou s Európskym parlamentom a Komisiou a inými projektmi prierezovej povahy, ako aj inovačnými iniciatívami, ako sú okrem iného mládežnícky test EÚ, iniciatíva členov z kandidátskych krajín a Európska platforma pre obehové hospodárstvo;
16.	oceňuje iniciatívy, ktoré výbor podniká s cieľom podporovať aktívne zapojenie mládeže do procesu tvorby politík;
17.	víta pilotný projekt realizovaný od septembra 2022 do apríla 2023 s cieľom posilniť monitorovanie vybraných stanovísk vo vzťahu ku všetkým inštitúciám, pričom na posilnené monitorovanie v rámci tohto projektu bolo vybraných 19 stanovísk; na základe dotazníka berie na vedomie celkové pozitívne výsledky tohto pilotného projektu, ako je zlepšenie schopnosti výboru vykonávať následné opatrenia, zlepšenie prioritizácie práce výboru a zvýšenie dosahu a vplyvu vybraných stanovísk;
18.	zdôrazňuje, že efektívne riadenie obmedzených zdrojov zostalo v roku 2023 kľúčovou výzvou z dôvodu personálnych obmedzení, ktoré sa ešte znásobili zvýšenými činnosťami v rámci nepretržitej stabilnej politiky personálneho obsadenia; berie na vedomie plán výboru zaviesť nový prístup k strategickému plánovaniu pracovnej sily a prideľovaniu zamestnancov, využívať zber údajov o zručnostiach zamestnancov a aktívne načúvať celej organizácii, ako aj úvahy o strategických prioritách zo strany politických orgánov výboru; vyzýva výbor, aby priebežne informoval Európsky parlament o výsledkoch tohto nového plánu, pretože by to mohlo inšpirovať ostatné inštitúcie, ktoré čelia podobným opakujúcim sa výzvam v oblasti zdrojov;
19.	konštatuje, že pokiaľ ide o normy vnútornej kontroly, pri plnení súladu v roku 2023 sa v porovnaní s rokom 2022 dosiahli zlepšenia; v tejto súvislosti konštatuje, že súlad, konkrétne rozsah, v akom sa vykonávajú požiadavky 16 noriem vnútornej kontroly, sa zvýšil z 80,30 % v roku 2022 na 87,40 % v roku 2023, zatiaľ čo účinnosť, konkrétne rozsah, v akom vykonávanie týchto požiadaviek účinkuje tak, ako sa zamýšľalo, sa zvýšila zo 74 % v roku 2022 na 78,10 % v roku 2023; ďalej konštatuje, že z ročného posúdenia rizík za rok 2023 vyplynulo, že uplatňovanie vnútorných kontrol v roku 2023 znížilo inherentné riziká (v kategórii „kritické“ a „veľmi dôležité“) o 53 % zo 40 na 19;
20.	konštatuje, že v roku 2023 prebehla reštrukturalizácia Útvaru pre vnútorný audit, ktorou sa posilnilo jeho dodržiavanie medzinárodných audítorských štandardov a zracionalizovali a zdokumentovali všetky jeho procesy;
21.	konštatuje, že v oblasti finančných operácií prijal Útvar pre vnútorný audit (IAS) výboru začiatkom roka 2023 nové rozhodnutie o posúdení rizík pre vykonávanie zjednodušeného postupu; ďalej konštatuje, že predsedníctvo výboru prijalo v roku 2023 nový štatút vnútorného auditu a štatút výboru pre audit vrátane procesných pravidiel;
22.	na základe výročnej správy a dotazníka konštatuje, že v roku 2023 IAS začal štyri audity, konkrétne audity týkajúce sa schvaľovania schôdzí, výberu poradnej komisie pre priemyselné zmeny, strategického cyklu a príspevkov za dĺžku trvania cesty a za vzdialenosť pre členov výboru; vyzýva výbor, aby informoval orgán udeľujúci absolutórium o výsledku týchto auditov a vykonal všetky otvorené odporúčania vyplývajúce z predchádzajúcich auditov (o inštitucionálnych lehotách, tlmočení, overovaní, etike a integrite, štatutárnych právach a lehotách splatnosti);
Ľudské zdroje, rovnosť a dobré pracovné podmienky zamestnancov
23.	konštatuje, že na konci roka 2023 mal výbor 707 zamestnancov v porovnaní so 706 v roku 2022; ďalej konštatuje, že v roku 2023 zamestnával 49 zmluvných zamestnancov a 130 dočasných zamestnancov (z toho 52 prijatých v roku 2023) (v porovnaní s 50 zmluvnými zamestnancami a 128 dočasnými zamestnancami v roku 2022); okrem toho konštatuje, že výbor zamestnával 12 dočasných zamestnancov a 10 externých zamestnancov pracujúcich v jeho priestoroch, a to okrem externých poskytovateľov služieb v oblasti logistiky a IT; berie na vedomie, že miera obsadenia pracovných miest bola v roku 2023 na úrovni 95,50 % v porovnaní s 95,10 % v roku 2022 a miera fluktuácie zamestnancov bola v roku 2023 na úrovni 7 %;
24.	víta pokračujúce úsilie výboru o zlepšenie rámca ľudských zdrojov s cieľom stať sa atraktívnym zamestnávateľom a pracoviskom, kde je každý jednotlivec cenený a môže naplno rozvinúť svoj potenciál; konštatuje, že v rámci vykonávania svojej stratégie v oblasti ľudských zdrojov na roky 2023 – 2025 výbor v roku 2023 splnil niekoľko kľúčových míľnikov, pričom okrem iného prijal nové rozhodnutia o pracovných podmienkach (hybridná práca, nadčasy, mimoriadna dovolenka), stratégii rozmanitosti a začlenenia a akčnom pláne na roky 2023 – 2027, mobilite zamestnancov a metodike týkajúcej sa citlivých pracovných miest, ako aj o systéme hodnotenia a povyšovania zamestnancov; s uspokojením berie na vedomie pozitívne výsledky prieskumu spokojnosti zamestnancov uverejneného v máji 2023, v ktorom zamestnanci aj manažéri vyjadrili vysokú úroveň spokojnosti s rôznymi otázkami súvisiacimi s ľudskými zdrojmi, najmä pokiaľ ide o pracovné podmienky, čo je téma, v súvislosti s ktorou výbor našiel dokonalú rovnováhu;
25.	konštatuje, že výbor sa druhý rok po sebe stal čistým dovozcom talentov (z iných inštitúcií) v dôsledku vykonávania cieleného plánu ich pritiahnutia a udržania; berie však na vedomie pretrvávajúce výzvy v dôsledku spoliehania sa na dočasných zamestnancov v dôsledku nedostatku rezervných zoznamov EPSO (Európsky úrad pre výber pracovníkov), čo predstavuje riziko pre udržanie odborných znalostí; zdôrazňuje význam stálych zamestnancov pri udržiavaní zručností, kontinuity a produktívneho pracovného prostredia; odporúča výboru, aby realizoval iniciatívy, ktoré by reagovali na tieto výzvy, napríklad organizovaním interných výberových konaní;
26.	konštatuje, že v záujme lepšieho rozdelenia jeho obmedzených zdrojov bol v roku 2023 dokončený externý audit mapovania ľudských zdrojov, ktorý zadal výbor; konštatuje so znepokojením, že výsledky tohto auditu potvrdili veľké pracovné zaťaženie mnohých a rôznych útvarov v rámci výboru, čo ohrozuje plnenie poslania a povinností výboru; vyzýva výbor, aby vykonal odporúčania z tohto auditu, okrem iného aby do roku 2025 preskúmal systém hodnotenia a výkonnosti, prijal nové rozhodnutie o pracovných podmienkach, a pravidelne monitoroval zapojenie zamestnancov; zdôrazňuje význam strategického plánovania pracovných miest pre optimalizáciu prideľovania zdrojov, zabezpečenie súladu s prioritami na vysokej úrovni, ktoré stanovujú politické orgány, a pokračovanie v úsilí o nákladovú efektívnosť;
27.	konštatuje, že v roku 2023 pokračovali pozitívne trendy iniciované v roku 2022 v súvislosti s prijímaním zamestnancov; vyjadruje výboru uznanie za opatrenia prijaté v tejto oblasti, ako je okrem iného zosúladenie uverejňovania voľných pracovných miest s uverejnením nových rezervných zoznamov EPSO alebo uverejňovanie pracovných príležitostí na internetovej stránke výboru a sieti LinkedIn; žiada výbor, aby priebežne informoval Európsky parlament o výsledkoch svojho pilotného projektu týkajúceho sa činností v oblasti budovania značky zamestnávateľa; zdôrazňuje, že začleňovanie nových zamestnancov predstavuje dôležitý faktor strategického zosúladenia tým, že zabezpečuje, aby boli zamestnanci informovaní o pravidlách a stratégiách zavedených v inštitúcii; vyjadruje výboru uznanie za to, že v roku 2023 posilnil integráciu nových zamestnancov prostredníctvom aktualizovanej uvítacej brožúry a listu, uvítacieho balíčka s ekologickými tovarmi, spätnej väzby o skúsenostiach s integráciou, lepšieho načasovania uvítacích seminárov, prepracovaného kútika pre nováčikov a integračných tipov pre manažérov;
28.	pripomína, že výbor prijal rozhodnutie 282/23A s účinnosťou od 1. januára 2024, ktorým sa stanovuje flexibilná politika hybridnej práce založená na dôvere a ktoré zároveň poskytuje zamestnancom lepšiu rovnováhu medzi pracovným a súkromným životom a zvyšuje prispôsobivosť a efektívnosť; žiada výbor, aby včas informoval orgán udeľujúci absolutórium o vývoji v tomto smere;
29.	víta vymenovanie ženy do funkcie generálneho tajomníka v januári 2024 ako pozitívny krok pri dosahovaní rodovej vyváženosti; vyjadruje však poľutovanie nad tým, že percentuálny podiel žien vo vyššom manažmente zostal v roku 2023 nízky, pričom ženy v súčasnosti zastávajú len dve zo siedmich vyšších riadiacich pozícií; víta však, že výbor považuje rodovú rovnováhu medzi svojimi zamestnancami, a najmä vo vyššom manažmente, za dôležitý faktor, a vyzýva výbor, aby urýchlene zlepšil situáciu na najvyšších úrovniach výboru zabezpečením vyváženého zastúpenia v súlade so záväzkami výboru v oblasti rozmanitosti a začlenenia;
30.	vyjadruje poľutovanie nad tým, že výbor nebol schopný poskytnúť údaje o prípadoch vyhorenia v roku 2023, a odmieta stanovisko výboru vyjadrené v jeho nadväzujúcej správe, podľa ktorého vyhorenie ako také nie je uznanou lekárskou diagnózou a dôvody vyhorenia môžu byť rôzne; pripomína význam štatistických údajov o vyhorení, aby bolo možné pomôcť pri prijímaní rozhodnutí o blahu zamestnancov, ktoré by mali byť založené aj na ponaučeniach z veľmi nepríjemných skúseností v minulosti a na externých hodnoteniach súčasného rámca; berie na vedomie obmedzenia z dôvodu ochrany osobných údajov, zdôrazňuje však význam anonymizovaných štatistických údajov ako východiska informovaných rozhodnutí vedenia; so znepokojením berie na vedomie zistenia, ktoré poukazujú na vysokú pracovnú záťaž na viacerých útvaroch v dôsledku obmedzených ľudských zdrojov; víta prijatie nových pracovných opatrení ako pozitívny krok, nabáda však výbor, aby prijal ďalšie kroky s cieľom zabezpečiť zverejňovanie anonymizovaných údajov o prípadoch vyhorenia;
31.	konštatuje, že v roku 2023 výbor zamestnával zamestnancov zo všetkých členských štátov, pričom niektoré z nich boli nadmerne zastúpené (napr. Belgicko, Taliansko); konštatuje, že v roku 2023 bolo 24 % vedúcich pracovníkov výboru z 13 členských štátov, ktoré vstúpili do Únie od roku 2004, čo predstavuje mierny nárast v porovnaní s 21 % v roku 2022 a 19 % v roku 2021; opakovane povzbudzuje výbor k tomu, aby pokračoval v prijímaní opatrení na dosiahnutie skutočnej geografickej rovnováhy medzi svojimi zamestnancami s osobitným dôrazom na úroveň riadenia;
32.	víta úsilie výboru o vytvorenie zdravého pracovného prostredia pre svojich zamestnancov; oceňuje najmä dôraz, ktorý výbor kladie na duševné a fyzické zdravie zamestnancov, a úsilie vynaložené na zvyšovanie povedomia o otázkach súvisiacich so zdravím; berie na vedomie opatrenia výboru týkajúce sa riadenia pracovného voľna zo zdravotných dôvodov, ako je práca na čiastočný úväzok zo zdravotných dôvodov a predĺžená práca na diaľku, s cieľom zabezpečiť, aby sa zamestnanci s dlhodobou pracovnou neschopnosťou včas vrátili do práce, ako aj zvýšenie percentuálneho podielu zamestnancov bez neprítomnosti z 27 % v roku 2022 na 30 % v roku 2023; s uspokojením konštatuje, že výbor zorganizoval vo svojich priestoroch bezplatný skríning rakoviny kože, v rámci ktorého 104 zamestnancov konzultovalo s externými dermatológmi počas štyroch dní v roku 2023;
Etický rámec a transparentnosť
33.	víta prijatie novej stratégie pre rozmanitosť a začlenenie platnej do roku 2027; oceňuje osobitné opatrenia na zvyšovanie informovanosti o zdravotnom postihnutí, ktoré sa uskutočnili na začiatku roka 2024; s uspokojením konštatuje, že odborná príprava zameraná na rozmanitosť a začlenenie je pre riadiacich pracovníkov stále povinná a zamestnancom sa odporúča; berie na vedomie silné odhodlanie výboru podporovať plne inkluzívne pracovisko; nabáda výbor, aby prijal ďalšie kroky na monitorovanie zastúpenia zamestnancov so zdravotným postihnutím a zabezpečil zverejňovanie anonymizovaných údajov v tejto súvislosti;
34.	konštatuje, že výbor pokračoval vo svojom procese vnútornej reformy prijatím rozhodnutia o všeobecných vykonávacích ustanoveniach o administratívnych vyšetrovaniach a rozhodnutia o vykonávacích pravidlách pre disciplinárne konania v roku 2023; oceňuje, že výbor podnikol tento posledný krok potrebný na úplné vykonávanie opatrení na posilnenie etického rámca výboru; na základe správy o následných opatreniach konštatuje, že výbor a vnútorný audítor sa dohodli na akčnom pláne týkajúcom sa auditu etiky a integrity výboru, pričom osem odporúčaní bolo vykonaných a uzavretých a dve odporúčania sa ešte majú vykonať do marca 2025; žiada výbor, aby priebežne informoval orgán udeľujúci absolutórium o pokroku dosiahnutom v tejto veci;
35.	konštatuje, že výbor v roku 2023 pokračoval v odbornej príprave zamestnancov a zvyšovaní informovanosti o témach týkajúcich sa oznamovania protispoločenskej činnosti, konfliktov záujmov a iných etických otázok; v tejto súvislosti s uspokojením berie na vedomie výsledky prieskumu zapojenia zamestnancov, ktorý sa uskutočnil v roku 2023, z ktorých vyplýva vysoká miera informovanosti zamestnancov, pokiaľ ide o etický rámec výboru, najmä pokiaľ ide o siete dôverných poradcov (93 %) a etických poradcov (83 %); konštatuje, že výbor v roku 2023 zorganizoval 12 školení na tieto témy s celkovou účasťou 79 zamestnancov; oceňuje, že výbor organizuje povinnú odbornú prípravu v oblasti rešpektu a dôstojnosti v práci pre všetkých zamestnancov vrátane riadiacich pracovníkov;
36.	konštatuje, že v roku 2023 bola nahlásená jedna sťažnosť na obťažovanie, ktorá bola uzavretá v tom istom roku v dôsledku vyšetrovania a mediácie zo strany výboru, a to bez uloženia sankcií; pripomína, že výbor je poškodenou stranou v súdnom konaní, ktoré začali belgické štátne orgány proti bývalému členovi obvinenému z pochybenia a ktoré v súčasnosti prebieha pred belgickými súdmi; žiada výbor, aby informoval Európsky parlament o vývoji tohto prípadu; domnieva sa, že posilnenie kultúry vzájomného rešpektu a dôstojnosti, ktorá sa opiera o politiku nulovej tolerancie obťažovania, má zásadný význam, aby sa predchádzalo obvineniam v budúcnosti a zaručilo bezpečné a inkluzívne pracovné prostredie vo výbore;
37.	pripomína, že politika nulovej tolerancie obťažovania je potrebná, aby bola chránená pohoda zamestnancov, a že každý zamestnávateľ je povinný mať takúto politiku; pripomína, že pri riešení sťažností na obťažovanie by sa mal zaviesť prístup založený na získaných ponaučeniach, aby sa predišlo akémukoľvek nesprávnemu konaniu; napriek tomu sa domnieva, že externé a nezávislé vyšetrenie vo veci, v ktorej sa v súčasnosti vedie súdne konanie, by prispelo k tomu, aby sa zlepšila reakcia výboru na podobné prípady;
38.	oceňuje pripravenosť výboru spolupracovať s vyšetrovacími orgánmi Únie, konkrétne s Európskym úradom pre boj proti podvodom (ďalej len „OLAF“) a Európskou prokuratúrou a ombudsmanom; konštatuje, že úrad OLAF otvoril v roku 2023 dva prípady, ktoré boli v tom istom roku zamietnuté: jeden z dôvodu nedostatku dôkazov a druhý bol postúpený výboru na prijatie následných opatrení; vyzýva výbor, aby priebežne informoval orgán udeľujúci absolutórium o pokroku dosiahnutom v druhom prípade; ďalej konštatuje, že ombudsmanka začala v roku 2023 vyšetrovanie v súvislosti s riadením prípadu týkajúceho sa obvinení z obťažovania; žiada výbor, aby informoval orgán udeľujúci absolutórium o výsledku tohto vyšetrovania;
39.	s uspokojením berie na vedomie prácu výboru na väčšej transparentnosti jeho činností v roku 2023; v tejto súvislosti berie na vedomie prijatie rozhodnutia, ktorým sa rozširuje škála dokumentov dostupných online prostredníctvom registra transparentnosti, ako sú zápisnice a prezenčné listiny zo schôdzí výboru, ako aj rozhodnutie, ktorým sa od členov výboru požaduje, aby sa stretávali len s registrovanými zainteresovanými stranami, zverejňovali zoznam svojich stretnutí a k svojim stanoviskám pripájali svoju legislatívnu stopu; oceňuje, že výbor zverejňuje online informácie o svojom ročnom rozpočte, ukazovateľoch výkonnosti, výdavkoch alebo verejnom obstarávaní; vyzýva na zverejňovanie všetkých stretnutí členov EHSV s tretími stranami;
40.	s uspokojením konštatuje, že výbor zaviedol spoľahlivé pravidlá a postupy na predchádzanie konfliktom záujmov a na zabránenie javu otáčavých dverí, pokiaľ ide o zamestnancov, ktorí vykonávajú vonkajšie činnosti, alebo členov, ktorí sa zamestnajú po tom, ako prestanú byť členmi výboru; v tejto súvislosti konštatuje, že výbor v roku 2023 zaviedol nový formulár vyhlásenia o finančných záujmoch; konštatuje, že formulár musia predložiť členovia, delegáti, náhradníci a poradcovia v súvislosti so svojimi platenými aj neplatenými funkciami alebo činnosťami mimo výboru; ďalej oceňuje zapojenie výboru v roku 2023 do politických rokovaní o vytvorení medziinštitucionálneho etického orgánu povereného stanovením etických noriem na posilnenie transparentnosti a integrity;
41.	konštatuje, že predsedníctvo výboru 21. marca 2023 prijalo niekoľko opatrení v oblasti transparentnosti v súlade so zásadami stanovenými v súvislosti s registrom transparentnosti EÚ, ako sú odporúčanie pre členov zastávajúcich funkcie, aby sa stretávali len s registrovanými zainteresovanými stranami, povinnosť členov zastávajúcich funkcie zverejňovať svoje zoznamy schôdzí a dobrovoľná „legislatívna stopa“ pre spravodajcov; konštatuje, že na vykonanie rozhodnutia predsedníctva sa podnikli viaceré kroky vrátane vydania služobného oznámenia, ktorým sa stanovujú praktické postupy na vykonanie rozhodnutia, osvetovej vzdelávacej kampane, a poskytnutia vzorových správ, ktoré sa majú zahrnúť do korešpondencie medzi členmi výboru a externými zainteresovanými stranami a vyzývajú, aby sa (prípadne) pripojili k registru transparentnosti EÚ;
42.	naliehavo vyzýva EHSV, aby zaviedol sledovanie ohlásených konfliktov záujmov v reálnom čase a vyžadoval od všetkých členov a vedúcich pracovníkov každoročné zverejňovanie finančných záujmov, majetku a externých väzieb, aby sa zabránilo neprimeranému ovplyvňovaniu prijímania rozhodnutí;
43.	berie na vedomie absenciu prípadov v oblasti podvodov, konfliktov záujmov a oznamovania protispoločenskej činnosti v roku 2023; konštatuje, že účinnosť opatrení výboru na boj proti podvodom bola preskúmaná s cieľom vypracovať stratégiu boja proti podvodom, ktorá ešte stále neexistuje napriek tomu, že Európsky parlament vo svojich uzneseniach o absolutóriu viackrát žiadal o prijatie opatrení na zlepšenie celkového systému boja proti podvodom; pripomína význam komplexnej stratégie boja proti podvodom a vyzýva výbor, aby priebežne informoval orgán udeľujúci absolutórium o výsledku tohto postupu, ktorý mal vyvrcholiť prijatím stratégie boja proti podvodom v roku 2024;
Digitalizácia, kybernetická bezpečnosť a ochrana údajov
44.	konštatuje, že kombinovaný rozpočet výboru a VR na IT v roku 2023 predstavoval 12 700 000 EUR v porovnaní so sumou 11 712 000 EUR v roku 2022, t. j. zvýšenie o 8,4 %, pričom 350 000 EUR (alebo 3 %) z tohto rozpočtu bolo v roku 2023 vyplatených na kybernetickú bezpečnosť; ďalej konštatuje, že 6,24 % celkového rozpočtu výboru na rok 2023 predstavovalo výdavky na opatrenia na vykonávanie novej digitálnej stratégie na roky 2024 – 2026 (DS2026), ktorú vypracovalo Spoločné riaditeľstvo pre inovácie a informačné technológie (DIIT) v roku 2023;
45.	konštatuje, že v dokumente DS2026 sa predpokladá budúcnosť, v ktorej sa technológia začlení do hlavného poslania výboru so zameraním na efektívnosť, rýchlosť a neustály digitálny vývoj, pričom administratíva aj členovia budú stredobodom digitálnej transformácie a cieľom bude zlepšiť poskytovanie služieb, posilnenie postavenia a prispôsobivosť; konštatuje, že DS2026 je štruktúrovaný na základe ôsmich cieľov, ôsmich kľúčových zásad a štyroch hlavných projektov, ako je prijatie systémov Ares a EdiT, ktoré by sa mali zaviesť v rokoch 2026 a 2025; na základe dotazníka s uspokojením berie na vedomie pokrok, ktorý dosiahlo DIIT pri vykonávaní DS2026 v roku 2023, pričom okrem mnohých iných prijalo opatrenia, ako je prijatie usmernení pre zamestnancov v oblasti umelej inteligencie, integrácia tokov pozmeňujúcich návrhov s prekladateľskými nástrojmi a zriadenie kancelárie pre riadenie projektov;
46.	na základe výročnej správy berie na vedomie opatrenia výboru v oblasti ochrany osobných údajov a ich spracovania; konštatuje, že v roku 2023 výbor vytvoril novú online verziu svojho registra záznamov a nový spoločný register záznamov s VR, pričom prvý z nich na konci roka 2023 obsahoval 121 záznamov a druhý 25 záznamov; ďalej konštatuje, že výbor v roku 2023 prijal nový postup riešenia prípadov porušenia ochrany údajov, uverejnil príručku o ochrane údajov a zaviedol niekoľko iniciatív na zvyšovanie informovanosti svojich zamestnancov a členov; napokon konštatuje, že európsky dozorný úradník pre ochranu údajov začal v roku 2023 jedno vyšetrovanie týkajúce sa riadenia externého auditu a pokračoval v staršom vyšetrovaní týkajúcom sa využívania cloudových služieb v rámci zmlúv Cloud II inštitúciami Únie, pričom v prípade oboch vyšetrovaní zatiaľ neboli prijaté závery; žiada výbor, aby priebežne informoval orgán udeľujúci absolutórium o vývoji v týchto veciach;
47.	konštatuje, že výbor v roku 2023 dokončil svoj projekt vybavenia všetkých svojich zasadacích miestností, pričom ďalších 14 takýchto miestností bolo vybavených technológiami, vďaka ktorým sú plne funkčné v hybridnom režime; oceňuje, že v roku 2023 výbor vykonal všetky postupy verejného obstarávania v prípade zákaziek s vysokou hodnotou plne digitalizovaným spôsobom, používal kvalifikovaný elektronický podpis pri všetkých druhoch zmluvných dohôd a poskytol zamestnancom odbornú prípravu zameranú na prechod na nástroj na riadenie verejného obstarávania a portál financovania a ponúk;
48.	vyjadruje výboru uznanie za jeho konkrétne opatrenia na zabezpečenie toho, aby jeho zamestnanci v roku 2023 získali potrebné digitálne zručnosti na čoraz digitalizovanejšom pracovisku; v tejto súvislosti berie na vedomie činnosti, ako sú minihackatóny organizované v rámci partnerskej siete zriadenej s VR na podporu lepšieho využívania a pochopenia kolaboratívnych digitálnych nástrojov, ako aj partnerského koučingu a výmeny skúseností; konštatuje, že výsledky týchto činností boli začlenené do ponuky odbornej prípravy výboru;
49.	konštatuje, že v októbri 2023 boli prijaté usmernenia k používaniu umelej inteligencie (AI) pre zamestnancov, že všetci zamestnanci mali možnosť zúčastniť sa na informačnom stretnutí, na ktorom sa poukázalo na príležitosti a výzvy, a že zamestnanci dostávali ďalšie informácie prostredníctvom článkov založených na poznatkoch, ktoré sa uverejňujú na intranete výboru s cieľom zvyšovať informovanosť;
50.	konštatuje, že v roku 2023 pokračovala práca na prijímaní a uplatňovaní rámca kybernetickej bezpečnosti NIST vo výbore aj vo VR, pričom opatrenia prijaté v danom roku sa zameriavali na niektoré zásady tohto rámca, t. j. na zásady ochrany a odhaľovania; konštatuje, že stratégie zmierňovania sa vykonávajú s využitím rámca kybernetickej bezpečnosti „Essential Eight“; ďalej konštatuje, že výbor v roku 2023 nečelil žiadnym kybernetickým útokom, ale na konci roka 2022 a začiatkom roka 2024 čelil krátkym útokom na vyradenie služby (DoS) na externe umiestnené webové sídla výboru;
51.	naliehavo vyzýva EHSV, aby zvýšil svoj rozpočet na kybernetickú bezpečnosť aspoň na 10 % svojich celkových výdavkov na IT v súlade so smernicami EÚ v oblasti kybernetickej bezpečnosti a zabezpečil zvýšenú ochranu pred kybernetickými hrozbami, najmä v prípade citlivých údajov týkajúcich sa politických a rozpočtových záležitostí;
Budovy
52.	potvrdzuje prijatie správy výboru z 3. júna 2024, ktorou informuje orgán udeľujúci absolutórium o politike výboru v oblasti nehnuteľností v súlade s článkom 266 ods. 1 nariadenia o rozpočtových pravidlách Únie; na základe tejto správy s uspokojením konštatuje, že výbor spolu s VR dosiahol jednu z hlavných priorít svojej stratégie v oblasti budov z roku 2017, t. j. geografickú koncentráciu budov; ďalej konštatuje, že tento úspech už priniesol úspory v dôsledku nižších nákladov na prenájom celej budovy VMA v porovnaní s troma predtým prenajatými budovami; chápe, že tieto úspory predstavujú približne 1,8 milióna EUR, čo podľa uvedenej správy zodpovedá nájomnému zaplatenému za budovu B100; konštatuje, že výbor v súčasnosti pracuje na aktualizácii svojej dlhodobej stratégie v oblasti budov z roku 2017 a že tieto práce by sa mali ukončiť do konca roka 2025; vyzýva výbor, aby priebežne informoval orgán udeľujúci absolutórium o výsledku tohto postupu;
53.	víta dokončenie renovácií (t. j. úprav) novonadobudnutej budovy VMA, ktoré zahŕňali inštaláciu inteligentných technológií na úsporu energie; podporuje plán výboru vykonať technické a environmentálne audity všetkých svojich budov, pričom výsledok týchto auditov by mal umožniť identifikáciu všetkých technických zariadení a komponentov budov, ktoré je potrebné úplne alebo čiastočne obnoviť alebo zachovať v súčasnom stave, čím sa dosiahne súlad s cieľmi Európskej zelenej dohody; vyzýva výbor, aby informoval orgán udeľujúci absolutórium o výsledkoch týchto auditov a následných opatreniach;
54.	konštatuje, že pracovná skupina pre nové spôsoby práce zriadená v roku 2022 vydala v roku 2023 prvú výhľadovú správu zameranú na dostupné kancelárske priestory a prípadné možnosti optimalizácie; berie na vedomie plán výboru pokračovať v tomto postupe participatívnym procesom so zamestnancami s cieľom spoločne navrhovať budúce pracovné priestory; vyzýva výbor, aby priebežne informoval orgán udeľujúci absolutórium o pokroku dosiahnutom v tejto veci;
55.	víta záväzok výboru a VR systematicky uplatňovať zásadu „dizajnu pre všetkých“ na svoju infraštruktúru a zabezpečiť prístupnosť svojej budovy vďaka dizajnu; konštatuje, že oba výbory prijali v roku 2023 celý rad rôznych opatrení na zabezpečenie prístupnosti svojich budov pre ľudí s rôznymi druhmi zdravotného postihnutia, a to aj po modernizácii výťahov v budove JDE;
Životné prostredie a udržateľnosť
56.	víta ekologické postupy výboru a oceňuje ďalšie zníženie spotreby plynu, elektrickej energie a vody a emisií uhlíka a zvýšenie miery recyklácie v súvislosti s činnosťami výboru v roku 2023 v porovnaní s rokom 2019; berie na vedomie mierne zhoršenie miery poklesu objemu odpadu v porovnaní s úrovňami z roku 2019 z –66 % v roku 2022 na –56 % v roku 2023 v dôsledku vyššej prítomnosti v kanceláriách;
57.	konštatuje, že energetické úspory a zníženie emisií sa dosiahli investíciami do inovatívnych energeticky účinných zariadení budov, ako aj prostredníctvom inteligentných technológií na úsporu energie nainštalovaných v budove VMA, nákupu 100 % zelenej elektrickej energie, zavedenia (prispôsobených) environmentálnych kritérií vo všetkých postupoch verejného obstarávania s hodnotou 60 000 EUR alebo viac, používania bezpapierových pracovných postupov a iných opatrení, ako je skrátenie prevádzkových hodín osvetlenia, zníženie zimnej referenčnej teploty vo všetkých budovách na 19 stupňov alebo zatvorenie budov v obdobiach nízkej prítomnosti zamestnancov, okrem mnohých iných opatrení; konštatuje, že zníženie spotreby energie vo výbore zodpovedá miere 3,4 % a finančnému zisku 65 395 EUR;
58.	na základe správy o následných opatreniach konštatuje, že inteligentné technológie na úsporu energie nainštalované v nedávno zrenovovanej budove VMA prispeli k zníženiu spotreby energie (plynu a elektrickej energie) vo výbore v roku 2023 o 20 % až 30 %; opakovane však žiada výbor, aby poskytol Európskemu parlamentu aktuálne informácie o návratnosti investícií do týchto technických zariadení;
59.	víta, že výbor prijal stratégiu úspor energie s krátkodobými, strednodobými a dlhodobými opatreniami; v tejto súvislosti konštatuje, že výbor začal environmentálny audit všetkých svojich budov s cieľom okrem iného určiť úroveň energetickej hospodárnosti súčasných stavieb a zariadení, ako aj odhadnúť environmentálnu návratnosť potrebných investícií v porovnaní s celkovými nákladmi (údržba, spotreba atď.) za obdobie 30 rokov; ďalej konštatuje, že štúdie o opatreniach v oblasti energetickej efektívnosti sú naplánované na roky 2024 a 2025; vyzýva výbor, aby priebežne informoval orgán udeľujúci absolutórium o pokroku dosiahnutom v týchto veciach;
60.	pripomína, že v roku 2022 predstavoval objem elektriny vyrobenej solárnymi panelmi výboru 15,5 MWh alebo 0,25 % ročnej spotreby výboru, zatiaľ čo v roku 2023 sa táto hodnota znížila na 5,75 MWh; na základe dotazníka s uspokojením konštatuje, že výbor ide príkladom, pokiaľ ide o opatrenia a kroky prijaté v prospech udržateľnej mobility;
Medziinštitucionálna spolupráca
61.	oceňuje úzku spoluprácu, ktorú výbor nadviazal s VR na administratívnej úrovni prostredníctvom novej dohody o spolupráci podpísanej v roku 2022, podľa ktorej oba výbory spoločne využívajú priestory a spoločné služby v oblasti prekladu, infraštruktúry, logistiky, bezpečnosti, verejného obstarávania, finančného riadenia a IT, pričom si zachovávajú úplnú inštitucionálnu autonómiu; víta pozitívny vývoj v roku 2023, keď sa oba výbory ďalej dohodli na rozvoji a financovaní spoločného komunikačného priestoru so spoločnými audiovizuálnymi zariadeniami v budove JDE; žiada výbor, aby určil rozpočtové úspory dosiahnuté počas prvého roka vykonávania tejto dohody v audiovizuálnej oblasti a informoval o nich Parlament; opätovne vyzýva výbor, aby pokračoval v tejto spolupráci a rozšíril ju v iných oblastiach s cieľom zabrániť duplicite a ďalej racionalizovať prevádzkové náklady na služby dostupné v priestoroch, o ktoré sa delia výbor a Výbor regiónov; vyzýva výbor a VR, aby preskúmali možnosť vytvorenia jednotnej administratívy pre spoločné služby, pričom by sa zachovali samostatné riaditeľstvá alebo oddelenia pre útvary, ktoré sa zaoberajú záležitosťami súvisiacimi s ich osobitnými a nezávislými mandátmi; nabáda výbor a VR, aby pokračovali v úsilí o rozvoj ďalšej spolupráce a synergií;
62.	konštatuje, že rozpočtové úspory a zvýšenie efektívnosti sa naďalej dosahovali prostredníctvom aktívnej spolupráce medzi výborom a ostatnými inštitúciami Únie v roku 2023, a to aj organizovaním plenárnych zasadnutí výboru v priestoroch Komisie a Európskeho parlamentu, kde sa priestory a súvisiace služby poskytujú buď bezplatne, alebo za sadzby nižšie ako ceny na vonkajšom trhu;
63.	s uspokojením konštatuje, že výbor a Európsky parlament v roku 2023 opätovne prerokovali a v roku 2024 podpísali svoju medziinštitucionálnu dohodu, ktorej cieľom je poskytnúť relevantnejšie a včasnejšie príspevky počas celého legislatívneho cyklu a posilniť dvojstrannú spoluprácu; víta, že nový protokol o spolupráci výboru s Komisiou podpísaný v roku 2022 už priniesol zlepšenia vplyvu výboru, napríklad vo fáze pred začatím legislatívneho procesu prostredníctvom prieskumných stanovísk; nabáda na ďalšie posilnenie politických, legislatívnych a komunikačných synergií medzi výborom a Európskym parlamentom, najmä v súvislosti s európskou iniciatívou občanov a európskym semestrom;
64.	opakuje, že oceňuje outsourcing (dohody o úrovni poskytovaných služieb) konkrétnych služieb na Komisiu pri správe ľudských zdrojov a využívaní IT nástrojov na finančné a personálne riadenie, ako aj účasť výboru na medziinštitucionálnych postupoch verejného obstarávania pod vedením iných inštitúcií, pričom výbor v roku 2023 naďalej ťažil zo synergií v oblasti IT, služobných ciest, poistenia, dopravy, prekladu a audiovizuálnych zariadení;
65.	konštatuje, že výbor zohráva úlohu pri posilňovaní väzieb s národnými hospodárskymi a sociálnymi radami členských štátov a medzi nimi; na základe dotazníka berie na vedomie opatrenia, ktoré výbor prijal na posilnenie siete národných hospodárskych a sociálnych rád a ich online komunity, ako je okrem iného zriadenie spoločných pracovných skupín a výmenných programov, práca na IT platforme pre spoluprácu a účasť na spoločných podujatiach; vyzýva, aby sa pokračovalo v spolupráci na témach spoločného záujmu a vo výmene osvedčených postupov, a to s dôrazom na kľúčovú úlohu občianskej spoločnosti pri riešení súčasných výziev Únie;
Komunikačná činnosť
66.	konštatuje, že celkový rozpočet výboru na komunikáciu v roku 2023 bol 2,15 milióna EUR, čo je nárast v porovnaní s 1,5 milióna EUR v roku 2022; konštatuje, že tento rozpočet bol vyčlenený predovšetkým na štyri hlavné podujatia organizované v roku 2023 (Európska iniciatíva občanov, Vaša Európa, váš názor!, Cena za ekologické potraviny a 14. cena pre občiansku spoločnosť), na zlepšenie a/alebo prepracovanie účtov výboru na sociálnych sieťach, jeho externej webovej stránky a audiovizuálnej produkcie, ako aj na mediálne a tlačové publikácie; oceňuje komunikačné činnosti výboru zamerané na plnenie týchto komunikačných priorít na rok 2023, ako sú okrem iného iniciatíva Modrá dohoda, COP28, uznesenie o demokracii a 65. výročie vzniku výboru;
67.	oceňuje úsilie výboru v súvislosti s jeho strategickou komunikáciou v roku 2023; konštatuje, že výbor prijal novú komunikačnú stratégiu zameranú na posilnenie svojej reputácie a dosahu; konštatuje, že v rámci tejto stratégie výbor vysielal svoje hlavné podujatia naživo cez internet, väčšinou vo všetkých jazykoch Únie, zaviedol nové komunikačné nástroje, ako je videoséria Správy z pléna, zameral svoje komunikačné zdroje na hlavné podujatia výboru v roku 2023 a vynaložil osobitné úsilie na zvýšenie svojho dosahu na sociálnych sieťach;
68.	vyzýva EHSV, aby posilnil monitorovanie a podávanie správ o pracovných právach, sociálnom začleňovaní a porušovaní ľudských práv v programoch financovaných EÚ a zabezpečil väčšiu zodpovednosť v rámci svojich poradných funkcií a strategických odporúčaní;
69.	konštatuje, že počet sledovateľov platforiem výboru prostredníctvom sociálnych médií sa v roku 2023 výrazne zvýšil o 25 000; konštatuje, že do konca roka 2023 výbor dosiahol 61 416 sledovateľov na sieti X, čo je nárast o 5 % v porovnaní s rokom 2022, 61 761 sledovateľov na sieti LinkedIn, čo je nárast o 30 % v porovnaní s rokom 2022, 46 868 sledovateľov na Facebooku, čo je nárast o 5,3 % v porovnaní s rokom 2022, a 17 428 sledovateľov na Instagrame, čo je nárast o 45 % v porovnaní s rokom 2022;
70.	víta pozitívny prístup výboru k využívaniu riešení s otvoreným zdrojovým kódom na svoju online komunikáciu; konštatuje, že v júli 2023 si výbor otvoril svoj prvý účet na serveri EU Voice v rámci platformy Mastodon, ktorá je decentralizovanou a bezplatnou sieťou sociálnych médií s otvoreným zdrojovým kódom a spája používateľov v prostredí bez reklamy zachovávajúcom súkromie; konštatuje, že počas druhého polroka 2023 výbor aktívne komunikoval na svojom účte na platforme Mastodon, pričom každý pracovný deň uverejňoval príspevky o svojich činnostiach a prioritách a zvyšoval informovanosť o Únii; berie na vedomie rozhodnutie výboru ukončiť svoju prítomnosť na tejto platforme od roku 2024.

